《寿诗》
元代·郭奎

惟天生俊杰，济世属英豪。间气钟华岳，元勋压巨鳌。

东山文物钟，南极寿星高。公族嗟麟趾，儒林起凤毛。

郎官前甲胄，使节左旌旄。细柳回兵仗，香芸辟武韬。

珥貂先见擢，汗马岂辞劳。谈笑三军却，喑呜万骑逃。

运筹期管乐，立业比萧曹。画戟行当道，彤弓忆载櫜。

独专方叔任，重佩吕虔刀。此日祥初应，当年庆可褒。

玉阶浮宝树，金母进蟠桃。瑞霭迎双鹤，清声被九皋。

嘉宾来騕袅，童子献蒲萄。锦瑟尊前鼓，瑶琴席上操。

银丝鲜鲙鲤，翠釜晓烹羔。醉倚青油幕，晴熏白锦袍。

升堂闻拜颂，入府咏游遨。永祝三千岁，钱塘望海涛。

作者简介：[公元？年至一三六四年]字子章，巢县人。生年不详，约卒于元惠宗至正二十四年。慷慨有志节。早从余阙学，颇称之。太祖为吴国公，来归，从事幕府。朱文正开大都督府于南昌，命奎参军事。文正得罪，奎亦坐诛。奎工诗，著有望云集五卷，《四库总目》传于世。